A 2021–2027 közötti időszakra szóló, a kutatást és az innovációt támogató új keretprogramra irányuló [Európai horizontról szóló javaslattal] az Európai Bizottság határozottan elkötelezte magát amellett, hogy a jövőbeni kihívások megválaszolása céljából fokozza Európa innovációs potenciálját. A vállalkozások, az oktatás, a kutatás, a hatóságok és a civil társadalom összevonása révén az EIT különleges szerepet játszik az innováció előmozdításában, amit az is erősít, hogy az [Európai horizontról szóló javaslat] [Innovatív Európa pillére] alatt kapott helyet. Az [Európai horizontról szóló javaslat] tükrözi az Unió innovációval kapcsolatos egyre ambiciózusabb törekvéseit és azt, hogy azokat meg is kell valósítani.

Az EIT-t 2008-ban hozták létre annak érdekében, hogy a tagállamok és az Európai Unió innovációs képességének erősítésével hozzájáruljon a fenntartható európai gazdasági növekedéshez és a versenyképességhez. Az EIT úttörő szerepet játszott az oktatás, az üzleti élet és a kutatás (tudásháromszög) integrációja terén, és nagy hangsúlyt fektet a vállalkozói tehetségre és innovációs készségekre. Az EIT 2018. évi félidős értékelése megerősítette, hogy az intézet működése továbbra is indokolt, és a tudásháromszög innovációvezérelt integrálásán alapuló modell továbbra is érvényes.

Először is a mai gazdaságokat egyre inkább az hajtja, hogy az emberek és szervezetek mennyire képesek ötleteiket termékekbe és szolgáltatásokba átültetni. Manapság a legfontosabbak az innovációs készségek és a vállalkozói kultúra, ami különösen igaz a tudomány és a technológia területén, de más területeken is egyre inkább. Nagy szükség van a felsőoktatási intézmények innovációs kapacitásának további növelésére Európában. Az EIT egyedülálló helyzetben van ahhoz, hogy ezt meg tudja valósítani az Európai horizont program keretében.

Az innovációs teljesítmény terén továbbra is fennálló regionális különbségek miatt az EIT 2014-ben regionális innovációs programot (RIS) indított el a szerény és mérsékelt szintű innovációt megvalósító országok regionális bevonása érdekében. A regionális innovációs program segítségével az EIT Európa-szerte bővítette tevékenységeit és jelenleg lehetőségeket kínál az alacsony innovációs teljesítményű régiók számára, hogy a TIT-közösség részeként tudásháromszög-tevékenységeket folytassanak. Ezt tükröződik az EIT által az EU-13 partnerek számára elkülönített finanszírozás részesedésében is (8,3 %, szemben a Horizont 2020 program 2018-as 4,8 %-ával).

Az EIT-t a globális kihívásoknak a tudásháromszög integrációja révén megvalósuló középpontba helyezése különbözteti meg a többi innovációs eszköztől. A TIT-eknek nyújtott, legfeljebb 15 évre szóló támogatással az EIT azon hosszú távú célkitűzését valósítja meg, hogy innovatív termékek és szolgáltatások révén nézzen szembe a globális kihívásokkal és konkrét előnyöket teremtsen társadalmunk és a polgárok számára. Az EIT azt is célul tűzte ki a TIT-ek számára, hogy 15 év után pénzügyileg fenntarthatóvá kell válniuk, ami olyan egyedülálló feltétel, amely üzleti és eredményorientált innovációs eszközt eredményez. Ebben az összefüggésben a TIT-eknek bevételteremtő stratégiákat kell kidolgozniuk és végrehajtaniuk annak érdekében, hogy innovációs ökoszisztémájukat a támogatási megállapodásban foglalt időszakon túl is fenntartsák.

1.Európa-szerte megerősíti a fenntartható innovációs ökoszisztémákat;

2.a jobb oktatás révén előmozdítja az innovációt és a vállalkozói kedvet; és

3.új megoldásokat kínál a globális kihívásokra.

Az EIT előtt álló (az 1.3 fejezetben ismertetett) kihívásoknak megfelelően és annak érdekében, hogy az Intézet hozzájárulhasson az EIT számára az [Európai horizontról szóló javaslatban] meghatározott, fent említett átfogó célkitűzésekhez, az EIT 2021–2027 közötti időszakra vonatkozó konkrét célkitűzései a következők:

a)a TIT-ek hatásinak és a tudásháromszög integrációjának növelése,

b)a felsőoktatási ágazat innovációs kapacitásának növelése a felsőoktatási intézmények intézményi változásának előmozdításával,

c)az EIT regionális hatáskörének növelése annak érdekében, hogy kezelni lehessen a az Unión belüli innovációs kapacitások regionális különbségeit.

2.2.Az EIT helye az Európai horizonton belül

E célkitűzések teljesítésével az EIT hozzá fog járulni az Európai horizont tudományos, gazdasági/technológiai és társadalmi hatásainak átfogó megvalósításához. Azáltal, hogy elősegíti a tudásháromszög integrálását a TIT-ek tevékenységi területein, tovább fogja erősíteni azokat az innovációs ökoszisztémákat, amelyek hozzájárulnak a globális kihívások kezeléséhez. Az Európai horizont stratégiai tervezési folyamat szorosabb összhangot biztosít majd az EIT tevékenységei és az Európai horizont többi része között. Bizonyított eredményei alapján az EIT fontos szerepet fog játszani a Nyílt innováció pillérben.

Az EIT és az Európai Innovációs Tanács (EIC) közötti erős szinergiák kulcsfontosságúak lesznek az [Innovatív Európa] pillér hatása szempontjából. Az EIT és az EIC egymást kiegészítő tevékenységeket fog folytatni, amelyek célja az innovatív vállalkozásoknak nyújtott támogatás egyszerűsítése. A TIT-ek szakértelmére támaszkodva az EIT üzleti akcelerátorszolgáltatásokat és képzéseket nyújt majd az EIC-finanszírozásban részesülő kedvezményezetteknek.

Az EIT továbbá megkönnyíti az EIC-kedvezményezettek számára a TIT-ek innovációs ökoszisztémáihoz és a tudásháromszög érintett szereplőihez való hozzáférést. Így az EIC-kedvezményezettek aktívan bekapcsolódhatnak a TIT-ek tevékenységeibe és részesülhetnek a TIT-ek által nyújtott szolgáltatásokból. Ezzel párhuzamosan az EIT kedvezményezettjei képesek lesznek pályázni az EIC eszközeire, amennyiben az EIT TIT-jei által nyújtott támogatás nem áll rendelkezésre. Az EIC segítséget nyújthat a TIT-ek által támogatott, nagy növekedési potenciállal rendelkező induló vállalkozásoknak a gyors növekedéshez. Elsősorban az EIC keretében kiválasztott és a leginnovatívabb TIT-ek által támogatott vállalkozások részesülhetnek az EIC akcelerátor által nyújtott vegyes finanszírozási támogatásban és/vagy az InvestEU eszközök által kínált pénzügyi támogatásban.

Az EIT erősebb szinergiákat biztosít majd a [Kiváló tudomány] pillérbeli programokkal és kezdeményezésekkel is, hogy felgyorsítsa az alapkutatásból származó tudás átültetését a társadalom javát szolgáló konkrét alkalmazásokba. Konkrétan a Marie-Skłodowska-Curie-cselekvések (MSCA) tekintetében az EIT közre fog működni az MSCA ösztöndíjasok innovációs és vállalkozói készségeinek fejlesztésében.

Az EIT hozzá fog járulni a [Globális kihívások és ipari versenyképesség] pillérhez, és kiegészíti a vonatkozó tevékenységeket a globális kihívások kezelése és az EU globális versenyképességének növelése érdekében. Konkrétan, a TIT-ek révén az EIT törekedni fog arra, hogy hozzájáruljon a releváns missziókhoz, tematikus klaszterekhez és más európai partnerségekhez különösen a keresletoldali intézkedések támogatásával és hasznosítási szolgáltatások nyújtásával a technológiaátadás elősegítése és az elért eredmények kereskedelmi hasznosításának felgyorsítása érdekében.

Az EIT biztosítani fogja az Európai horizont európai innovációs ökoszisztémák ágával való koherenciát. Az EIT konkrétan aktív szerepet vállal az EIC-fórum tevékenységeiben és kapcsolatokat alakít ki az EIT közösség és az innovációs ökoszisztémákat támogató releváns tevékenységek között az átfedések elkerülése, valamint az intézkedések egységességének és egymást kiegészítő jellegének biztosítása érdekében.

Az Európai horizont program Kiválóságmegosztás része és az EIT által támogatott bevonási tevékenységek közötti szinergiák lehetőségeit is ki lehet majd használni. Konkrétan, az Európai horizont program Kiválóságmegosztás részének célországai az EIT bevonási tevékenységeinek célcsoportjaként ki tudják majd használni az EIT szakértelmét és a folyamat későbbi szakaszában (azaz a piachoz közel) megvalósuló tevékenységek kidolgozásának támogatását.

3.Európa innovációs tehetségének és kapacitásának előmozdítása

Az EIT 2021–2027 közötti időszakra vonatkozó stratégiája számára az EIT megerősített szerepe ad majd iránymutatást azáltal, hogy olyan intézkedésekre összpontosít, amelyek uniós szinten hozzáadott értéket teremtenek és hozzájárulnak az Európai horizont program célkitűzéseinek megvalósításához. Először is, az EIT a meglévő TIT-ek, valamint új TIT-ek létrehozása révén továbbra is támogatni fogja az innovációs kapacitást és ökoszisztémákat, azok továbbfejlesztését és bővítését. Másodszor, a tudásháromszög integrálásával kapcsolatos tapasztalataira alapozva az EIT közvetlenül támogatja majd a vállalkozói és innovációs kapacitás fejlesztését a felsőoktatási ágazatban. Végül hatékonyabb horizontális intézkedések révén az EIT biztosítani fogja uniós szintű hatásának fokozását. Ezenkívül az EIT számos területen javítani fogja tevékenységeit hatékonysága, eredményessége és az általa kifejtett hatások fokozása érdekében.

3.1.Tudományos és innovációs társulások

(1)A meglévő TIT-eknek nyújtott támogatás

A tudásháromszög EIT és TIT-ek által történő uniós, tagállami, regionális és helyi szintű integrálása továbbra is központi feladatot jelent az innovációs ökoszisztémák megerősítése és fenntarthatóvá tétele, valamint a globális kihívásokra adandó új megoldások kidolgozása szempontjából. Az EIT továbbra is támogatni fogja a TIT-ek hálózatát (lásd a 2. ábrát) és tovább fogja erősíteni az elindításukat, növekedésüket és irányításukat támogató sikeres platformját. A TIT-ek továbbra is helymegosztási központokon keresztül működnek majd. A TIT-ek továbbra is pénzügyi fenntarthatóságra törekszenek annak érdekében, hogy a köz- és magánberuházások bevonása révén hosszú távon (legkésőbb 15 év elteltével) pénzügyileg függetlenné váljanak az EIT-támogatástól.